Document ID: 32013D0654

IZVEDBENI SKLEP KOMISIJE
z dne 12. novembra 2013
o spremembi Odločbe 2008/294/ES, da se vključijo dodatne dostopovne tehnologije in frekvenčni pasovi za mobilne komunikacijske storitve na letalih (storitve MCA)
(notificirano pod dokumentarno številko C(2013) 7491)
(Besedilo velja za EGP)
(2013/654/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Odločbe Evropskega parlamenta in Sveta št. 676/2002/ES z dne 7. marca 2002 o pravnem okviru za politiko radijskega spektra v Evropski skupnosti (Odločba o radijskem spektru) (1) in zlasti člena 4(3) Odločbe,
ob upoštevanju naslednjega:
(1)
Odločba Komisije 2008/294/ES (2) v Prilogi določa tehnične in operativne pogoje, ki so potrebni za uporabo omrežja GSM na krovu letala.
(2)
Razvoj izboljšanih komunikacijskih sredstev, ki ga omogoča tehnični napredek, bi povečal možnost dostopa vseh državljanov do omrežja povsod in ob vsakem času. Prispeval bi tudi k izpolnjevanju ciljev Evropske digitalne agende (3) in strategije Evropa 2020.
(3)
Za pripravo na uporabo najnovejših razpoložljivih tehnologij in frekvenc za opravljanje storitev MCA je Komisija na podlagi člena 4(2) Odločbe št. 676/2002/EC 5. oktobra 2011 pooblastila Evropsko konferenco poštnih in telekomunikacijskih uprav (v nadaljnjem besedilu: CEPT), da oceni tehnično združljivost med delovanjem zračnih sistemov UMTS in drugih možnih zračnih tehnologij, kot sta tehnologiji LTE ali WiMAX, v frekvenčnih pasovih, kot sta pasova 2 GHz in 2,6 GHz, in radijskih storitev, na katere to lahko vpliva.
(4)
V skladu z navedenim pooblastilom je CEPT predložila poročilo 8. marca 2013. V poročilu CEPT št. 48 je ugotovljeno, da bi bilo ob upoštevanju ustreznih tehničnih pogojev mogoče uvesti tehnologiji UMTS in LTE v pasu 2 100 MHz oziroma 1 800 MHz. Prilogo k Odločbi 2008/294/ES bi bilo zato treba spremeniti na podlagi rezultatov poročila CEPT št. 48, da se vključita ti tehnologiji in da se omogoči njuna uporaba na krovu letala.
(5)
Ta sklep bi se glede na vse večjo uporabo tehnologij LTE in UMTS v Uniji moral začeti uporabljati čim prej.
(6)
Da se ustrezno zaščitijo obstoječe radijske storitve, na katere to lahko vpliva, bi bilo treba omejiti oddajno moč storitev MCA. Ker pa bi bila uporaba nadgrajene omrežne krmilne enote (NCU) za pas 2,6 GHz odložena, dokler ne bo dosežen dogovor pristojnih letalskih organov za potrjevanje glede tehničnih omejitev, da se omogoči začetek proizvodnje NCU, in dokler ne bo zaključeno certificiranje za plovnost za vsak tip zrakoplova, bi se uporaba parametrov NCU za pas 2,6 GHz lahko odložila do 1. januarja 2017.
(7)
Tehnične specifikacije MCA bi morale še naprej ustrezati tehnološkemu napredku.
(8)
Odločbo 2008/294/ES bi bilo zato treba ustrezno spremeniti.
(9)
Ukrepi, predvideni s tem sklepom, so v skladu z mnenjem Odbora za radijski spekter -
SPREJELA NASLEDNJI SKLEP:
Člen 1
Priloga k Odločbi 2008/294/EC se nadomesti z besedilom iz Priloge k temu sklepu.
Člen 2
Vrednosti za pas 2 570-2 690 MHz, določene v tabeli 3 iz Priloge k temu sklepu, se uporabljajo od 1. januarja 2017.
Člen 3
Čim prej, vendar najpozneje šest mesecev po začetku veljavnosti tega sklepa, države članice za storitve MCA pripravijo frekvenčne pasove, navedene v tabeli 1 v Prilogi, brez motenj in brez zaščite, pod pogojem, da tovrstne storitve izpolnjujejo pogoje iz Priloge.
Člen 4
Države članice določijo najmanjšo višino nad tlemi za vsako oddajanje iz sistema MCA, ki deluje v skladu z oddelkom 3 Priloge.
Države članice lahko določijo večje najmanjše višine za delovanje MCA, če je to upravičeno zaradi nacionalnih topografskih pogojev in pogojev za postavitev talnega omrežja. Ti podatki se skupaj z ustrezno obrazložitvijo uradno sporočijo Komisiji v štirih mesecih po sprejetju tega sklepa in objavijo v Uradnem listu Evropske unije.
Člen 5
Ta sklep je naslovljen na države članice.
V Bruslju, 12. novembra 2013

Labels: 12
7
8